Ljubljana, 9. januar 2018

SPOROČILO ZA JAVNOST (za takojšnjo objavo)

**Čas je za nove začetke ‒ tudi v energetskem podjetništvu**

**Ljubljana, 9. 1. 2018 ‒ Med 23. in 24. februarjem 2018 medijska hiša Montel Energetika.NET ob podpori mednarodne organizacije WorldChicago v Lukovici pri Domžalah organizira brezplačno delavnico o komuniciranju novih rešitev, inovacij in ustanovitvi novega (energetskega) podjetja. Vabi vse mlade, ne glede na izobrazbo ali smer študija. Zainteresirani se lahko prijavijo do 16. februarja.**

Kar današnji družbi predstavlja izziv, je lahko za ambiciozne in zvedave predvsem nova priložnost ‒ za osebnostno ali karierno rast. V energetiki izzivov ne manjka, zdi se celo, da jih je vse več, s tem pa tudi povpraševanja po novih inovativnih rešitvah. Pot od ideje do realizacije se zdi težavna, še zlasti tistim, ki jim manjka ustreznih znanj in izkušenj. Spodbude v obliki izobraževanj in delavnic so zato več kot dobrodošle, a na mladih je, da ponujene priložnosti izkoristijo. Trenutno potekajo prijave na brezplačno delavnico ‘Zaženi svoj (energetski) startup!’, ki jo organizira medijska hiša Montel Energetika.NET ob podpori organizacije WorldChicago **med 23. in 24. februarjem 2018** v Srečni hiši v Lukovici pri Domžalah.

Prepričani, da si lahko v energetiki ne glede na izobrazbo ali smer študija vsakdo ustvari kariero, so organizatorji v program vključili širok nabor uporabnih vsebin s področja komuniciranja novih rešitev, inovacij in ustanovitve novega podjetja. Udeležencem bodo znanja iz prve roke podajali glavna urednica in direktorica Montela Energetike.NET **Alenka Žumbar Klopčič**, direktorica ABC pospeševalnika **Urška Jež** ter eden od ustanoviteljev uspešnega energetskega start-upa DS Meritve **Dejan Lešnik**, prvi dan delavnice pa bodo mladi lahko pokramljali tudi s potencialnimi (energetskimi) investitorji.

Izobrazba in smer študija nista pogoj za prijavo, kandidati in kandidatke imajo lahko tako inženirsko kot družboslovno ozadje, a prednost pri izboru bodo imeli predvsem tisti, ki bodo ob prijavi s CV-jem in motivacijskim pismom izkazali visoko mero vztrajnosti in motiviranosti za sodelovanje ter navdušili s svojo kreativnostjo. Zainteresirani mladi se lahko prijavijo do 16. februarja 2018 preko e-maila urednica@energetika.net, o izboru pa bodo obveščeni do 19. februarja.

*Program delavnice je objavljen na spletnem portalu* [*www.energetika.net/en-dogodki/*](http://www.energetika.net/en-dogodki/) *in Facebook profilu Montela Energetike.NET, za dodatna vprašanja pa je organizator na voljo tudi po e-mailu: jasna.kofol@energetika.net.*

*Montel Energetika.NET je vodilna medijsko-založniška hiša in izstopajoči organizator dogodkov na področju energetike in ekologije v Sloveniji in jugovzhodni Evropi, ki se ponaša s široko partnersko mrežo v celotni regiji in širše ter s poglobljenimi znanji na področju marketinga in delovanja medijev v energetiki. Kot organizator delavnice si pridružuje pravico do spremembe programa.*

**Kontakt za medije:
Jasna Kofol, Montel Energetika.NET**
**m:** jasna.kofol@energetika.net
**t:** +386 (0)51 217 631